"दिक्ख चरण।" मदन आखन लगा, "में तुगी पैह्लें बी आखेआ हा, एह् तेरा रस्ता नेईं। इक पास्सै ते तूं घरा तंग होए दा ऐं। दू पास्सै तूं अदर्शवादी संघर्श ते भुक्ख-नंग दा रस्ता अपनाना चांह्नां। मिगी ते सेई हुन्दा ऐ तेरे दमाका दे किश पेच ढिल्ले होई गेदे न। जरा सोच हस्पताला च जे तुगी घरा रुट्टी नेईं पुजदी तां तूं केह् खंदा? गरीब आदमी कदें लीडरी नेईं करी सकदा, चेता रक्खेआं।" चरण मदन पास्सै दिखदा रेही गेआ। केह् जवाब दिन्दा? मदन ने परतियै बोलना शुरू कीता, "तूं अपने भाग सराह् जे तेरे सिरै पर इक ऐसी लाठी पेई जिन्न तेरे भविक्ख दे बंद दरवाजे खो’ल्ली दित्ते। में एह् न्हेइआं चार लाठियां खाने गी त्यार आं, तूं ते प्राईममनिस्टर दी कोठी दा गेट बी नेईं दिक्खेआ, ते नौकरी दा आर्डर पास होई गेआ। मेरे पंज बूट घसी चुके दे न उत्थूं दे फेरे लाई लाई। एह् छेमां बूट ऐ ते थोड़े दिनें बाद जदूं में सिरीनगर जाङ, सतमां बी खरीदना पौग।" सुनियै परवेज ने गड़ाका मारेआ। चरण नेईं हस्सी सकेआ। मदन दिएं गल्लें उसी धुर अन्दरै तोड़ी झुनकी ओड़ेआ हा।